สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 10 พ.ย.58
10 พ.ย. 2558

– ปิดตลาดเย็นนี้ เงินเยนอยู่ที่ระดับ 123.11 เยน/ดอลลาร์ จากช่วงเช้าที่ระดับ 123.18/20 เยน/ดอลลาร์
– ส่วนเงินยูโร เย็นนี้อยู่ที่ระดับ 1.0735 ดอลลาร์/ยูโร จากช่วงเช้าที่ระดับ 1.0750/0752 ดอลลาร์/ยูโร
– ดัชนี SET ปิดวันนี้ที่ระดับ 1,398.38 ลดลง 4.19 จุด หรือ 0.30% โดยมีมูลค่าการซื้อขาย 33,162 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 776.08 ล้านบาท (SET+MAI)
 
– นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย (KBANK) กล่าวในงานสัมมนา”แนวโน้มเศรษฐกิจปี 2559 ปีวอก จะเฮงหรือไม่”ว่า ธนาคารคาดผลิตภัณฑ์มวลรวมภายในประเทศ (GDP) ของไทยในปี 59 จะเติบโต 2-3% จากปีนี้ที่ขยายตัว 2.8% จากการใช้จ่ายภาครัฐและภาคการท่องเที่ยวเป็นปัจจัยหนุนหลัก โดยเฉพาะการท่องเที่ยวนั้นคาดว่าจำนวนนักท่องเที่ยวจะขยายตัวได้ดีแตะระดับ 30 ล้านคนในปีนี้ และส่งผลให้ขนาดการท่องเที่ยวสุทธิของไทยเริ่มมากกว่าการส่งออกสินค้าสุทธิแล้ว
– ตัวแทนสหภาพแรงงานรัฐวิสาหกิจ กสท ได้ยื่นฟ้องสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) คณะกรรมการกิจการโทรคมนาคม (กทค.) และ คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ต่อศาลปกครอง เพื่อขอให้มีการไต่สวนฉุกเฉินเพื่อคุ้มครองให้มีการระงับการประมูลคลื่นความถี่ 1800 MHz
– คณะรัฐมนตรีมีมติเห็นชอบการขยายระยะเวลาการใช้บัญชีอัตราภาษีเงินได้บุคคลธรรมดาปัจจุบันออกไปอีก 1 ปี โดยให้ใช้บัญชีอัตราภาษีเงินได้บุคคลธรรมดาที่ปรับปรุงใหม่เมื่อปี 2556 ต่อไปอีก 1 ปี จากที่สิ้นสุดในปี 2558 เป็นสิ้นสุดในปี 2559 ซึ่งอัตราภาษีดังกล่าวเป็นอัตราภาษี 7 ขั้น เรียกเก็บภาษีในอัตรา 5-35%
– พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี กำชับถึงการใช้จ่ายงบประมาณและการผูกพันงบประมาณ โดยเห็นว่าในปัจจุบันในการบริหารราชการแผ่นดินมีโครงการต่างๆ มากมายทั้งเล็กใหญ่ที่จะต้องดำเนินการ ซึ่งสำหรับโครงการทั่วๆไปนั้น นายกรัฐมนตรีขอให้มีการผูกพันงบประมาณเฉพาะภายในปี 2558-2560 เท่านั้น เพราะไม่ต้องการให้เป็นการสร้างภาระแก่รัฐบาลชุดต่อไปที่จะเข้ามาบริหารประเทศ
– สำนักงานสถิติแห่งชาติของจีน (NBS) เปิดเผยว่า ดัชนีราคาผู้บริโภค (CPI) ของจีนในเดือนต.ค.เพิ่มขึ้น 1.3% เมื่อเทียบรายปี ซึ่งชะลอลงจากอัตราการขยายตัว 1.6% ในเดือนก.ย. และต่ำกว่าที่นักวิเคราะห์ประเมินไว้ว่าจะปรับขึ้น 1.5%
– นายชินโซ อาเบะ นายกรัฐมนตรีของญี่ปุ่น ได้เน้นย้ำถึงแผนการผลักดันให้มีการลดภาษีนิติบุคคล โดยเขาจะหาลู่ทางปรับลดภาษีนิติบุคคลสำหรับปีงบการเงินซึ่งจะเริ่มขึ้นในเดือนเม.ย.ปีหน้า ในสัดส่วนที่สูงกว่าที่เคยปรับลดในช่วงก่อนหน้านี้
นายอาเบะ กล่าวว่า ภาษีนิติบุคคลได้ถูกปรับลดลง 2.5% จากเดือนเม.ย. และจะมีการปรับลดลงอีก 0.8% ตั้งแต่ปีหน้าเป็นต้นไป โดยรัฐบาลต้องการให้นิติบุคคลใช้ช่องทางนี้ในการเพิ่มการลงทุนต่อไป การแสดงเจตนารมณ์ดังกล่าวในรัฐสภาวันนี้ เป็นการเน้นย้ำความพยายามของรัฐบาลต้องการผลักดันให้อัตราภาษีนิติบุคคลเคลื่อนไหวที่ระดับต่ำกว่า 30% และลดลงสู่ระดับที่เอื้ออำนวยต่อเศรษฐกิจมากกว่าประเทศอื่นๆ
– สมาชิกจากภาคเอกชนของสภานโยบายเศรษฐกิจและการคลังของรัฐบาลญี่ปุ่น เตรียมเสนอให้มีการปรับขึ้นค่าแรงขั้นต่ำขึ้นเพื่อยกระดับผลิตภัณฑ์มวลรวมในประเทศ(GDP) สู่ระดับ 600 ล้านล้านเยน (5 ล้านล้านดอลลาร์สหรัฐ) ภายในระยะเวลา 5 ปี
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวลดลง 10 ดอลลาร์ฮ่องกง ปิดที่ระดับ 10,110 ดอลลาร์ฮ่องกง/ตำลึงในวันนี้ โดยราคาดังกล่าวเทียบเท่ากับ 1,095.04 ดอลลาร์สหรัฐ/ทรอยออนซ์ ลดลง 1.08 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
 
ที่มา: สำนักข่าวอินโฟเควสท์